Poul Nyrup Rasmussen (S), 1997-11-19:
Jeg vil gerne sige tak til ordførerne for den konstruktive holdning til lovforslaget.
Det har været en gennemgående linje, synes jeg, hos alle ordførere, at det i et samfund som det danske uanset tidens informationsteknologiske behov og indsats er sådan, at vi stadig har brug for den skrevne presse.
Dagspressen er, som hr. Henrik Svane sagde, et vigtigt medium og vil forhåbentlig forblive det også i det næste århundrede.
Vi har det vel med dagspressen, som vi har det med bøger og litteratur, at på en måde er det at forholde sig til ordet og skildringer og journalistik, som man kan i dagspressen, noget, der ikke kan erstattes, men måske suppleres via den moderne informationsteknologi.
Må jeg sige om de konkrete spørgsmål først vedrørende tilsynsfunktionen og tilsynsrådets sammensætning, at det vil jeg anbefale man ser på under udvalgsarbejdet.
Jeg vil blot her sige, at jeg meget vel forstår, at flere af ordførerne har peget på, hvor vigtigt det er, at tilsynsrådet også fungerer uafhængigt af statsministeren, og det er jeg helt enig i.
Grundtanken bag den form for støtte, vi har lagt op til her, er jo netop at fastholde det, hr. Torben Rechendorff så rigtigt sagde, nemlig det principielle i ikke at sammenblande statsstøtte med den fri presse, men som hr. Torben Rechendorff understregede, kan man ikke se bort fra, at der er visse problemer.
Jeg takker også for støtten fra Det Konservative Folkepartis side til denne profil, driftsstøtte i en afgrænset periode, der også kan være længere, men dog afgrænset og veldefineret i håb om at sikre pluralismen, mangfoldigheden i dansk presse.
Hr. Bent Hindrup Andersen var inde på eventuelt at inddrage Forbrugerrådet og det tekniske personale i udpegningsfunktionerne blandt dem, der indstiller til tilsynsrådet.
Jeg vil anbefale, at man simpelt hen tog det op under udvalgsarbejdet om lovforslaget.
Hr. Aage Frandsen understregede de små blades betydning
Jeg er enig i det grundsyn.
Jeg er enig i den grundholdning, at pluralismen, mangfoldigheden, også og ikke mindst er betinget af, at vi kan bevare de små dagblade som selvstændige dagblade. Økonomisk støtte via de store dagblades hele eller delvise opkøb af de mindre dagblade vil således ikke sikre den pluralisme, som vi taler om her, og som Medieudvalget jo selv har påpeget.
Jeg er glad for, at forslaget her bygger på det flertal, der tegnede sig i Medieudvalget, og jeg har også noteret mig, at der inden for mediebranchen selv er enighed om, at det kan være nødvendigt med støtte for at bevare pluralismen i dansk dagspresse, som hr. Torben Rechendorff også pegede på.
Det er jo et tilskud af en forholdsvis begrænset størrelsesorden, 7 mio. kr. fra statstilskuddet og et tilsvarende beløb fra Finansieringsinstituttet selv, i alt 14 mio. kr. årlig til udviklingsstøtte efter lovens § 3, stk. 1. Det understreger, at vi først og fremmest sigter på at støtte
netop de mindre dagblades overlevelsesmuligheder, som flere af ordførerne var inde på
Til fru Ester Larsens mere principielle spørgsmål, om staten overhovedet skal give støtte til, at enkeltaviser kan overleve, er vel at sige, at det til syvende og sidst er et reelt politisk valg, man skal foretage her.